# ხელშეკრულება

# (პროექტი)

# სახელმწიფო შესყიდვის შესახებ

# (კონსოლიდირებული ტენდერი CON\_\_\_)

**ქ. თბილისი 2024 წელი**

ერთი მხრივ -------- (ს/ნ ... შემდგომში შემსყიდველი) წარმოდგენილი მისი სახით და მეორე მხრივ --------’ (ს/ნ ... შემდგომში მიმწოდებელი), წარმოდგენილი მისი სახით, ორივე ერთად წოდებული, როგორც „მხარეები“, ვმოქმედებთ „სახელმწიფო შესყიდვების შესახებ“ საქართველოს კანონის (შემდგომში - კანონი) 202 მუხლის, სახელმწიფო შესყიდვების სააგენტოს თავმჯდომარის 2018 წლის 14 დეკემბრის №14 ბრძანებით დამტკიცებული კონსოლიდირებული ტენდერის ჩატარების წესისა და პირობების, აგრეთვე, „2024-2025 წლების განმავლობაში სხვადასხვა სახის საქონლისა და მომსახურების სახელმწიფო შესყიდვის კონსოლიდირებული ტენდერ(ებ)ის საშუალებით განხორციელების თაობაზე“ საქართველოს მთავრობის 2023 წლის 3 ოქტომბრის №1762 განკარგულების პირველი მუხლის „ბ“ ქვეპუნქტის საფუძველზე, სატრანსპორტო საშუალებების დაზღვევის მომსახურების 2024 წლის კონსოლიდირებული ტენდერის (CON) (შემდგომში - კონსოლიდირებული ტენდერი) შედეგად, ვდებთ წინამდებარე ხელშეკრულებას შემდეგზე:

# 1. ხელშეკრულებაში გამოყენებულ ტერმინთა განმარტებები

1.1. ხელშეკრულება სახელმწიფო შესყიდვის შესახებ (შემდგომში - „ხელშეკრულება“) - სატენდერო დოკუმენტაციის საფუძველზე და მასში განსაზღვრული პირობების შესაბამისად, შემსყიდველ ორგანიზაციასა და მიმწოდებელს შორის გაფორმებული ხელშეკრულება სადაზღვევო მომსახურების სახელმწიფო შესყიდვის შესახებ, რომელიც ხელმოწერილია მხარეთა მიერ, თანდართული ყველა დოკუმენტით და ასევე მთელი დოკუმენტაციით, რომლებზეც ხელშეკრულებაში არის მინიშნებები;

1.2. ხელშეკრულების ღირებულება - საერთო თანხა, რომელიც უნდა გადაიხადოს შემსყიდველმა მიმწოდებლის მიერ ხელშეკრულებით ნაკისრი ვალდებულების სრული და ზედმიწევნითი შესრულებისათვის;

1.3. დღე, კვირა, თვე - კალენდარული დღე, კვირა, თვე, თუ ხელშეკრულებით ან/და სატენდერო დოკუმენტაციით სხვა რამ არ არის განსაზღვრული;

1.4. შემსყიდველი/დამზღვევი - ორგანიზაცია, რომელიც ახორციელებს შესყიდვას წინამდებარე ხელშეკრულებისა და სატენდერო დოკუმენტაციის პირობებით, აგრეთვე, საქართველოს კანონმდებლობის მიხედვით. შემსყიდველი სადაზღვევო პოლისით განსაზღვრულ სატრანსპორტო საშუალებას აზღვევს მზღვეველთან და იხდის შესაბამის სადაზღვევო პრემიას;

1.5. მიმწოდებელი/მზღვეველი - იურიდიული პირი, რომელიც საქართველოს კანონმდებლობის შესაბამისად ეწევა სადაზღვევო საქმიანობას და ახორციელებს მომსახურების გაწევას წინამდებარე ხელშეკრულებისა და სატენდერო დოკუმენტაციის პირობების შესაბამისად;

1.6. მომსახურება - ხელშეკრულების მე-2 მუხლით გათვალისწინებული ხელშეკრულების საგანი;

1.7. სატენდერო კომისია – „2024-2025 წლების განმავლობაში სხვადასხვა სახის საქონლისა და მომსახურების სახელმწიფო შესყიდვის კონსოლიდირებული ტენდერ(ებ)ის საშუალებით განხორციელების თაობაზე“ საქართველოს მთავრობის 2023 წლის 3 ოქტომბრის №1762 განკარგულების საფუძველზე შექმნილი სატენდერო კომისია;

1.8. სატენდერო დოკუმენტაცია - სატრანსპორტო საშუალებების დაზღვევის მომსახურების 2024 წლის კონსოლიდირებული ტენდერის (CON) სატენდერო დოკუმენტაცია, რომელიც შესაძლოა დანართის სახით ფიზიკურად არ დაერთოს წინამდებარე ხელშეკრულებას, მაგრამ წარმოადგენს მის განუყოფელ ნაწილს;

1.9. წინამდებარე ხელშეკრულების მიზნებისთვის, იმ ტერმინებზე, რომლებიც წინამდებარე ხელშეკრულებით არ არის განსაზღვრული, გამოიყენება (CON) კონსოლიდირებული ტენდერის სატენდერო დოკუმენტაციის დანართ N1-ში (სადაზღვევო მომსახურების პირობების) არსებული განმარტებები.

# 2. ხელშეკრულების საგანი და ობიექტი

2.1. ხელშეკრულების საგანს წარმოადგენს შემსყიდველი ორგანიზაციის ბალანსზე არსებული (რიცხული) სატრანსპორტო საშუალებებისათვის სადაზღვევო მომსახურების (CPVკოდი: 66500000; 66514110) CON----- კონსოლიდირებული ტენდერის საშუალებით შესყიდვა, სატენდერო დოკუმენტაციის, წინამდებარე ხელშეკრულების, დანართი N1-ის, დანართი N2-ისა და დანართი N3-ის შესაბამისად. აღნიშნული დანართები წარმოადგენს ხელშეკრულების განუყოფელ ნაწილს.

# 3. ხელშეკრულების საერთო ღირებულება

3.1. ხელშეკრულების ღირებულება შეადგენს ლარს.

3.2. ხელშეკრულების 3.1 პუნქტით განსაზღვრული ღირებულება მოიცავს, როგორც შესყიდვის ობიექტის ღირებულებას, ასევე წინამდებარე ხელშეკრულების შესრულებასთან დაკავშირებით მიმწოდებლის მიერ გასაწევ ყველა ხარჯს და საქართველოს კანონმდებლობით გათვალისწინებულ გადასახადებს.

3.3. სადაზღვევო ხელშეკრულებით გათვალისწინებული მომსახურების ყოველთვიური ღირებულება განსაზღვრულია დანართი N -ის შესაბამისად.

3.4. დაფინანსების წყარო:

# 4. მომსახურების გაწევის ადგილი და ვადა

4.1. მომსახურების გაწევის ადგილია საქართველოს ტერიტორია.

4.2. მომსახურების გაწევა უნდა განხორციელდეს ხელშეკრულების გაფორმების დღის 24:00 საათიდან (მაგრამ არაუადრეს 2024 წლის 1 იანვრის 00:00 საათისა) არაუგვიანეს 2024 წლის 31 დეკემბრის 24:00 საათამდე.

4.3. დაზღვევის პერიოდი: ხელშეკრულების ძალაში შესვლის დღის 24:00 საათიდან (მაგრამ არაუადრეს 2024 წლის 1 იანვრის 00:00 საათისა) არაუგვიანეს 2024 წლის 31 დეკემბრის 24:00 საათამდე.

# 5. მხარეთა უფლება-მოვალეობები

**5.1. მიმწოდებელი ვალდებულია:**

ა) სადაზღვევო მომსახურება გაუწიოს შემსყიდველ ორგანიზაციებს CON... კონსოლიდირებული ტენდერითა და წინამდებარე ხელშეკრულებით განსაზღვრული პირობების შესაბამისად;

ბ) სათანადო გულისხმიერებითა და პასუხისმგებლობით ითანამშრომლოს შემსყიდველთან, განიხილოს მისი მოსაზრებები, პრეტენზიები და მიაწოდოს მოტივირებული წერილობითი პასუხი ყველა საკითხზე;

გ) სადაზღვევო შემთხვევის დადგომისას, სადაზღვევო კომპანიამ არ უნდა გამოიყენოს სუბროგაციის უფლება წინამდებარე კონსოლიდირებული ტენდერის ფარგლებში გაფორმებული ხელშეკრულებ(ებ)ით განსაზღვრული ერთი და იმავე შემსყიდველი ორგანიზაციის (ერთი და იმავე საიდენტიფიკაციო კოდის მქონე შემსყიდველი ორგანიზაციის) დაზღვეული სატრანსპორტო საშუალების უფლებამოსილი მძღოლ(ებ)ის მიმართ;

დ) დაზღვევის დამადასტურებლად თითოეულ სატრანსპორტო საშუალებაზე გასცეს შესაბამისი სადაზღვევო პოლისი;

ე) უზრუნველყოს დამზღვევის მიმართ მესამე პირთა პრეტენზიის მოგვარებისათვის საჭირო კანონით გათვალისწინებული პროცედურების განხორციელება;

ვ) განიხილოს და სადაზღვევო შემთხვევის დადასტურების შემთხვევაში, შესაბამისი მომსახურება გაწიოს ნებისმიერ შემთხვევაზე, რომელიც მოხდა სადაზღვევო პერიოდის განმავლობაში, მიუხედავად მომსახურების გაწევისათვის საჭირო დროის ხანგრძლივობისა;

ზ) განახორციელოს სატრანსპორტო საშუალების დაზღვევა როგორც სრული განადგურების, ასევე სხვა დანარჩენ შემთხვევაში - 0% ფრანშიზით;

თ) მომხდარი შემთხვევის განხილვის მიზნით, სამართალდამცავი ორგანოებისა თუ სხვა მესამე პირებისაგან გონივრულ ვადაში მოიპოვოს ყველა საჭირო დოკუმენტი, მათ შორის დეფექტური აქტი და აღნიშნულიდან 5 (ხუთი) სამუშაო დღეში აღიაროს შემთხვევა, როგორც სადაზღვევო შემთხვევა და შეადგინოს აქტი სადაზღვევო შემთხვევის აქტი, ან დასაბუთებული უარი განაცხადოს აღიარებაზე. სადაზღვევო შემთხვევის აქტი დამოწმებული უნდა იყოს მზღვეველისა და დამზღვევის ხელმოწერით;

ი) სადაზღვევო ანაზღაურების გადარიცხვა შესაბამისი სერვისცენტრის ანგარიშზე განახორციელოს მზღვეველსა და დამზღვევს შორის გაფორმებული სადაზღვევო შემთხვევის აქტის ხელმოწერიდან 3 (სამი) სამუშაო დღის ვადაში;

კ) უფლებამოსილი მძღოლისა ან/და მგზავრ(ებ)ის ჯანმრთელობისათვის მიყენებული ზიანის მომეტების თავიდან ასაცილებლად გასცეს ანაზღაურება გონივრულ ვადაში; ხოლო მესამე პირ(ებ)ის წინაშე დამზღვევის პასუხისმგებლობის დადასტურების შემდგომ, გასცეს ანაზღაურება მესამე პირ(ებ)ის სასარგებლოდ, მასთან შეთანხმებული ვადისა და ოდენობის (ლიმიტის ფარგლებში) გათვალისწინებით, ისე რომ მაქსიმალურად იქნეს აცილებული მესამე პირ(ებ)ის რაიმე პრეტენზია დამზღვევის მიმართ;

ლ) თუ დამზღვევსა და დაზარალებულს შორის მიმდინარეობს დავა მომხდარი შემთხვევის გამო, მზღვეველი აანაზღაურებს ზარალს სასამართლოს კანონიერ ძალაში შესული გადაწვეტილების წარმოდგენის მომენტიდან 30 (ოცდაათი) კალენდარული დღის ვადაში. აღნიშნულ შემთხვევაში, მზღვეველი ვალდებულია ანაზღაურება გასცეს სასამართლოს გადაწყვეტილების შესაბამისად დადგენილი პირობებისა და ოდენობით სადაზღვევო პოლისის ფარგლებში. ამასთან, ანაზღაურების გაცემის საფუძველი არ არის ისეთი შემთხვევები, როდესაც დამზღვევი საქმის სასამართლო განხილვის ეტაპზე თავად ცნობს სარჩელს ან მის ნაწილს მზღვეველთან წინასწარი წერილობითი შეთანხმების გარეშე ან მის წინააღმდეგ გამოტანილია დაუსწრებელი გადაწყვეტილება;

მ) არაუმეტეს 5 წლის წლოვანების სატრანსპორტო საშუალებების შეფასება/შეკეთება, რომლებზეც სადაზღვევო შემთხვევის დადგომის მომენტისათვის ვრცელდება საგარანტიო პირობები, განახორციელოს საქართველოში არსებული შესაბამისი მარკის ავტორიზირებულ სერვის ცენტრ(ებ)ში, ხოლო დანარჩენი სატრანსპორტო საშუალებების შეფასება/შეკეთება მათი სპეციფიკის მიხედვით - იმ სერვის ცენტრ(ებ)ში, რომელთა ნუსხაც ხელშეკრულების გაფორმებისას განისაზღვრება დამზღვევისა და მზღვეველის ურთიერთშეთანხმების საფუძველზე;

ნ) დაზღვევის ხელშეკრულების შეწყვეტამდე 30 (ოცდაათი) დღით ადრე წერილობით შეატყობინოს დაზღვეულს სადაზღვევო მომსახურების გაუქმების თაობაზე და მხოლოდ ამის შემდგომ განახორციელოს ხელშეკრულების შეწყვეტა;

ო) უზრუნველყოს 24 საათიანი ასისტანსი;

პ) განახორციელოს სატენდერო დოკუმენტაციით, „დაზღვევის პირობებითა“ და ხელშეკრულებით ნაკისრი სხვა ვალდებულებების პირნათლად შესრულება;

ჟ) სადაზღვევო პოლისის გაცემამდე და პირველი სადაზღვევო პრემიის გადახდამდე, განახორციელოს სადაზღვევო ხელშეკრულებით ნაკისრი ვალდებულებების შესრულება;

რ) დასაბუთებული საჭიროებიდან გამომდინარე, დამზღვევის გადაწყვეტილებით, მოახდინოს ახალი სატრანსპორტო საშუალების დაზღვევა სატენდერო პირობების შესაბამისად, შემსყიდველის წერილობითი ან/და ელექტრონული ფოსტის საშუალებით შეტყობინების საფუძველზე;

# 5.2. მიმწოდებელი უფლებამოსილია:

ა) სადაზღვევო შესატანის დროულად გადაუხდელობისას, წერილობით განსაზღვროს გადახდის ორკვირიანი ვადა, ამასთან უნდა მიუთითოს რომ სადაზღვევო შენატანის გადაუხდელობას შედეგად მოყვება მზღვეველის მოვალეობისგან გათავისუფლება. თუ აღნიშნული ვადის გასვლის შემდეგ დადგა სადაზღვევო შემთხვევა, მზღვეველი თავისუფლდება თავისი მოვალეობისგან.

ბ) იმ შემთხვევაში თუ აანაზღაურა ზიანი, გამოიყენოს სუბროგაციის მოთხოვნის უფლება მიყენებულ ზიანზე პასუხისმგებელი პირის მიმართ გადახდილი ანაზღაურების ოდენობის ფარგლებში, გარდა წინამდებარე მუხლის 5.1 პუნქტის „გ“ ქვეპუნქტისა;

გ) სადაზღვევო შემთხვევის საფუძველზე ანაზღაურებული ზიანის თანხა გამოაკლოს შესაბამისი (A), (B) და (C) სექციის ლიმიტ(ებ)ს;

დ) საჭიროების შემთხვევაში და ურთიერთშეთანხმებით, დამზღვევის თანხმობით, თავად განახორციელოს მისი უფლებების დაცვა ნებისმიერი ინსტანციის სასამართლოში;

ე) საქართველოს მოქმედი კანონმდებლობით დადგენილი წესით გაასაჩივროს დამზღვევის მიმართ მესამე პირ(ებ)ის მოთხოვნა (სარჩელი);

ვ) მოსთხოვოს შემსყიდველს ხელშეკრულებით, სატენდერო დოკუმენტაციითა და „დაზღვევის პირობებით“ ნაკისრი ვალდებულებების შესრულება.

# 5.3. შემსყიდველი ვალდებულია:

ა) მიმწოდებელს, წინამდებარე სახელმწიფო შესყიდვის ხელშეკრულებების გაფორმებისას, დასაზღვევი ავტომობილებისა და ავტომობილების დამატებითი აღჭურვილობის (სამედიცინო, საპოლიციო ან/და სხვა მოწყობილობები, შესაბამისი ღირებულებების მითითებით) შესახებ მიაწოდოს დეტალური ინფორმაცია;

ბ) გადაიხადოს სადაზღვევო პრემია წინამდებარე ხელშეკრულებით, სადაზღვევო პოლისით განსაზღვრულ ვადებში;

გ) შემთხვევის (სადაზღვევო რისკის) დადგომისას, იმოქმედოს „დაზღვევის პირობების“ I ნაწილის მე-3 მუხლის შესაბამისად;

დ) შეატყობინოს მზღვეველს სადაზღვევო შემთხვევასთან დაკავშირებით მის მიერ მიღებული ნებისმიერი უწყების, შეტყობინების ან გზავნილის შესახებ;

ე) აცნობოს მზღვეველს სატრანსპორტო შემთხვევასთან დაკავშირებით მის წინააღმდეგ აღძრული ნებისმიერი სარჩელის, განცხადების პრეტენზიის ან/და იურიდიული პროცედურის თაობაზე;

ვ) არ აღიაროს საკუთარი პასუხისმგებლობა და არ გასცეს პირობა ზიანის კომპენსაციაზე მიმწოდებელის (მზღვეველის) თანხმობის გარეშე, წინააღმდეგ შემთხვევაში მიმწოდებელი (მზღვეველი) უფლებამოსილია მოიხსნას ნაკისრი პასუხიმგებლობა. ამასთან, აღიარებად არ შეიძლება ჩაითვალოს საპატრულო პოლიციის მიერ შემთხვევის ადგილზე შედგენილი ოქმი, სადაც შსს საპატრულო პოლიციის დეპარტამენტის თანამშრომელი აცნობებს ხელმძღვანელს მომხდარ ფაქტთან დაკავშირებით და აღნიშნავს, რომ ადგილზე მის მიერ გამოვლენილ დარღვევასთან დაკავშირებით „მხარეებს ერთმანეთის მიმართ პრეტენზია არ გააჩნიათ“;

ზ) არ დაიწყოს სატრანსპორტო საშუალებ(ებ)ის შეკეთება მიმწოდებლის (მზღვეველის) თანხმობის გარეშე;

თ) დამზღვევმა ხელშეკრულების დადებისას მზღვეველს უნდა შეატყობინოს ყველა მისთვის ცნობილი გარემოება, რომლებსაც არსებითი მნიშვნელობა აქვს საფრთხის ან დაზღვევით გათვალისწინებული შემთხვევის დადგომისათვის. არსებითია ის გარემოებები, რომლებსაც შეუძლიათ გავლენა მოახდინონ მზღვევლის გადაწყვეტილებაზე, უარი თქვას ხელშეკრულებაზე ან დადოს იგი შეცვლილი შინაარსით. არსებითად ჩაითვლება ასევე გარემოება, რომლის შესახებაც მზღვეველი წერილობით შეეკითხება დამზღვევს გარკვევით და არაორაზროვნად.

ი) დაუყოვნებლივ აცნობოს მიმწოდებელს (მზღვეველს) სატრანსპორტო საშუალებ(ებ)ის ექსპლუატაციის პირობებში ნებისმიერი არსებითი ცვლილების შესახებ, მათ შორის:

ი.ა) სხვა პირისათვის სარგებლობაში, მფლობელობაში, საკუთრებაში ან მინდობილ საკუთრებაში გადაცემა;

ი.ბ) აღრიცხვიდან მოხსნა ან შინაგან საქმეთა სამინისტროს ორგანოებში სათანადო წესით გადაფორმება; ი.გ) ტექნიკური პასპორტის, რეგისტრაციის მოწმობის, სანომრე ნიშნის შეცვლა ან დაკარგვა;

კ) დაუყოვნებლივ აცნობოს მიმწოდებელს (მზღვეველს) სატრანსპორტო საშუალებების დაზღვევის განაცხადში ან საიდენტიფიკაციო მონაცემებში შეტანილი ნებისმიერი ცვლილების შესახებ;

ლ) უზრუნველყოს მომსახურების ინსპექტირება და დადებითი შეფასების შემთხვევაში მისი მიღება;

მ) მიმწოდებლის მიერ კანონმდებლობით და კონსოლიდირებული ტენდერის შედეგად ნაკისრი ვალდებულებების შეუსრულებლობის ან/და არაჯეროვანი შესრულების შემთხვევაში, რომელი გარემოებების გათვალისწინებითაც შემსყიდველი ორგანიზაცია მიიჩნევს მიზანშეწონილად ხელშეკრულების შეწყვეტას, მიმართოს სატენდერო კომისიას ხელშეკრულების შეწყვეტის თაობაზე საკითხის გადაწყვეტის მიზნით. აღნიშნულ შემთხვევაში სატენდერო კომისია, უფლებამოსილია იმსჯელოს ტენდერის მთლიანად ან მისი ნაწილობრივი შეწყვეტის თაობაზე, გადაწყვეტილების მიღების დროს სატენდერო კომისია ხელმძღვანელობს პროპორციულობის, მიზანშეწონილობისა და თანაზომიერების პრინციპებით.

ნ) იმ შემთხვევაში თუ დამზღვევის მიერ წინამდებარე პირობებითა და შესაბამისი სადაზღვევო ხელშეკრულებით გათვალისწინებული დაზღვევის ინტერესი ერთდროულად რამდენიმე მზღვეველთან არის დაზღვეული, აღნიშნულის თაობაზე განახორციელოს მზღვეველის ინფორმირება და შესაბამის წერილობით შეტყობინებაში აღნიშნოს სხვა მზღვეველების ვინაობა და სადაზღვევო თანხის ოდენობა. ასეთ შემთხვევაში, დაზღვეულის ინტერესის რამოდენიმე მზღვეველთან აღმოჩენის შემთხვევაში, დაზღვეული ერთი და იმავე რისკისაგან და სადაზღვევო თანხები ჯამში საბაზრო ღირებულებას აჭარბებს, მზღვეველები დამზღვევის წინაშე ვალდებულნი არიან, როგორც სოლიდარული მოვალეები იმ თანხის ფარგლებში, რომელიც გათვალისწინებულია დამზღვევთან გაფორმებულ შესაბამის დაზღვევის ხელშეკრულებაში, მაგრამ დამზღვევს არ აქვს უფლება მიიღოს ჯამში სადაზღვევო თანხაზე მეტი თანხა;

ო) განახორციელოს სატენდერო დოკუმენტაციით, „დაზღვევის პირობებითა“ და ხელშეკრულებით ნაკისრი სხვა ვალდებულებების შესრულება.

# 5.4 შემსყიდველი უფლებამოსილია:

ა) სადაზღვევო შემთხვევის დადგომისას მიიღოს სადაზღვევო ანაზღაურება წინამდებარე ხელშეკრულებით და ავტოტრანსპორტის დაზღვევის პირობებით დადგენილი წესით;

ბ) მოსთხოვოს მიმწოდებელს ხელშეკრულებით, სატენდერო დოკუმენტაციითა და „დაზღვევის პირობებით“ ნაკისრი ვალდებულებების შესრულება;

გ) საჭიროების შემთხვევაში განახორციელოს ექსპერტიზის ჩატარება, საკუთარი ხარჯებით, იმ ორგანიზაციის მეშვეობით, რომელსაც აქვს შესაბამისი საექსპერტო შეფასების განხორციელების უფლება.

# 6. ხელშეკრულების შესრულების კონტროლი და მომსახურების მიღება-ჩაბარების წესი

6.1. მიმწოდებლის მიერ გაწეული სადაზღვევო მომსახურების ხარისხი უნდა შეესაბამებოდეს დადგენილ სტანდარტებს.

6.2. შემსყიდველის (დამზღვევის) მიერ ხელშეკრულების შესრულების კონტროლი განხორციელდება ხელშეკრულების მოქმედების პერიოდში შემსყიდველის (დამზღვევის) მოთხოვნათა შესაბამისად.

6.3. ხელშეკრულების პირობების შესრულების კონტროლზე და მიღება-ჩაბარების აქტის გაფორმებაზე შემსყიდველის მხრიდან გამოყოფილი იქნება შესაბამისი უფლებამოსილი პირ(ებ)ი, რომელთაც შეუძლიათ ინსპექტირება განახორციელონ, როგორც ინდივიდუალურად, ასევე ერთობლივად.

6.4. შემსყიდველის (დამზღვევის) შესაბამისი წარმომადგენელი (წარმომადგენლები, მოწვეული ექსპერტი) უფლებამოსილია ჩაატაროს ხარისხის კონტროლი და თუ აღმოჩნდება უხარისხოდ გაწეული სადაზღვევო მომსახურება, მიმწოდებელი (მზღვეველი) ვალდებულია წერილობითი შეტყობინებიდან 3 (სამი) სამუშაო დღეში გამოასწოროს წუნი.

6.5. შემსყიდველი უფლებამოსილია უარი განაცხადოს ხელშეკრულების პირობების დარღვევით გაწეული მომსახურების ნაწილის ან მთლიანი მოცულობის მიღებაზე.

6.6. მომსახურების მიღება ხორციელდება ყოველთვიურად, მიღება-ჩაბარების აქტის სახით. მიღება-ჩაბარების აქტი ფორმდება წერილობითი ფორმით, მხარეთა უფლებამოსილი წარმომადგენლების ხელმოწერით, ინსპექტირების განმახორციელებელი პირის/პირების დადებითი დასკვნის საფუძველზე ყოველი საანგარიშო თვის მომდევნო თვის 5 რიცხვამდე.

# 7. ანგარიშსწორების პირობები

7.1. ანგარიშსწორება განხორციელდება ეტაპობრივად, უნაღდო ანგარიშსწორების ფორმით ეროვნულ ვალუტაში და უნდა მოიცავდეს საქართველოს კანონმდებლობით დადგენილ ყველა გადასახადს.

7.2. ანგარიშსწორება განხორციელდება თვეში ერთხელ, ხელშეკრულებით გათვალისწინებულ გაწეულ მომსახურებაზე დაყრდნობით, თუ ურთიერთშეთანხმების საფუძველზე სხვა რამ არ არის განსაზღვრული.

7.3. ანგარიშსწორება მიმწოდებელთან განხორციელდება მიღება-ჩაბარების აქტის გაფორმებიდან 10 სამუშაო დღის ვადაში.

7.4. ანგარიშსწორება განხორციელდება სატრანსპორტო საშუალების საბალანსო ღირებულებაზე დაყრდნობით. იმ შემთხვევაში, თუ სატრანსპორტო საშუალების საბალანსო ღირებულება შეიცვლება ხელშეკრულების მოქმედების პერიოდში, შემსყიდველი ორგანიზაცია ვალდებულია, მზღვეველთან შეთანხმებით, მოახდინოს შესაბამისი ცვლილება და გაზრდილი ან შემცირებული ღირებულების შესაბამისად გადაიხადოს სადაზღვევო პრემია და მიიღოს სადაზღვევო ანაზღაურება.

7.5. დამატებითი დასაზღვევი ან/და სადაზღვევო სიიდან ამოღებული სატრანსპორტო საშუალებებისთვის პრემიის ოდენობა გამოთვლილი იქნება დღიური პროცენტის მიხედვით, რომელიც დაანგარიშდება, დღიური პროცენტისა და დასაზღვევი დღეების ფაქტობრივ რაოდენობაზე გადაანგარიშების გზით.

# 8. ხელშეკრულების შესრულების შეფერხება

8.1. თუ ხელშეკრულების შესრულების პროცესში მხარეები წააწყდებიან რაიმე ხელშემშლელ გარემოებებს, რომელთა გამო ფერხდება ხელშეკრულების პირობების შესრულება, ამ მხარემ დაუყოვნებლივ უნდა გაუგზავნოს მეორე მხარეს წერილობითი შეტყობინება შეფერხების ფაქტის, მისი შესაძლო ხანგრძლივობის და გამომწვევი მიზეზების შესახებ. შეტყობინების მიმღებმა მხარემ, რაც შეიძლება მოკლე დროში უნდა აცნობოს მეორე მხარეს მის მიერ მიღებული გადაწყვეტილება აღნიშნულ გარემოებებთან დაკავშირებით.

8.2. იმ შემთხვევაში, თუ ხელშეკრულების პირობების შესრულების შეფერხების გამო მხარეები შეთანხმდებიან ხელშეკრულების პირობების შესრულების ვადის გაგრძელების თაობაზე, ეს გადაწყვეტილება უნდა გაფორმდეს ხელშეკრულებაში ცვლილების შეტანის გზით.

# 9. ხელშეკრულების შესრულების უზრუნველყობის გარანტია

**(წინამდებარე მუხლი ხელშეკრულებით განისაზღვრება მხოლოდ იმ შემთხვევაში, თუ ხელშეკრულების ღირებულება შეადგენს ან აღემატება 5000 ლარს)**

9.1. ხელშეკრულების შესრულების უზრუნველყოფის მიზნით, მიმწოდებელი ვალდებულია ხელშეკრულების გაფორმებამდე წარმოადგინოს, CON------------- ტენდერის მოთხოვნათა დაცვით, ხელშეკრულების შესრულების უზრუნველყოფის უპირობო (გარანტიით გათვალისწინებული თანხა შემსყიდველმა უნდა მიიღოს ყოველგვარი დამატებითი განმარტებებისა და მტკიცებულებების წარდგენის გარეშე, პირველი მოთხოვნისთანავე) გამოუთხოვადი საბანკო გარანტია, რომელიც წარმოადგენს ხელშეკრულების განუყოფელ ნაწილს.

9.2. უპირობო, გამოუთხოვადი ხელშეკრულების შესრულების უზრუნველყოფის გარანტია წარმოდგენილი უნდა იქნას საქართველოს ეროვნული ბანკის მიერ ლიცენზირებული საბანკო დაწესებულებიდან ან სსიპ „საქართველოს დაზღვევის სახელმწიფო ზედამხედველობის სამსახურის" მიერ ლიცენზირებული სადაზღვევო კომპანიიდან, ეროვნულ ვალუტაში, ლარში და გარანტიის მოქმედების ვადა უნდა განისაზღვრებოდეს არაუადრეს 2025 წლის 31 მაისის ჩათვლით.

9.3. მიმწოდებლის მიერ წარმოდგენილ ხელშეკრულების შესრულების უზრუნველყოფის გარანტიაში არ უნდა იყოს მითითებული, რომ გარანტია მცირდება შესრულების პროპორციულად.

9.4. თუკი მომსახურების გაწევის ვადის გასვლიდან 2025 წლის 31 მაისის ჩათვლით მზღვეველს შესრულებული აქვს ყველა ვალდებულება, იგი უფლებამოსილია შემსყიდველი ორგანიზაციიდან გამოითხოვოს საბანკო გარანტია.

9.5. ხელშეკრულების უზრუნველყოფის უპირობო გამოუთხოვადი საბანკო გარანტიის ოდენობა განისაზღვრება ხელშეკრულების ჯამური ღირებულების 5%-ის ოდენობით.

9.6. მიმწოდებლის მიერ ხელშეკრულებით ნაკისრი ვალდებულების სრულად შესრულების შემდეგ შემსყიდველი ორგანიზაცია ვალდებულია დაუბრუნოს საბანკო გარანტია მიმწოდებლის წერილობითი მოთხოვნიდან 14 დღის განმავლობაში.

9.7. მიმწოდებლისაგან დამოუკიდებელი მიზეზების გამო ხელშეკრულების შეწყვეტის შემთხვევაში, შემსყიდველი ვალდებულია, მიმწოდებლის მოთხოვნიდან 14 დღის განმავლობაში დაუბრუნოს მას ხელშეკრულების შესრულების უზრუნველყოფის საბანკო გარანტია.

# 10. ხელშეკრულების პირობების შეუსრულებლობა

10.1. ხელშეკრულებით ნაკისრი ვალდებულებების არაჯეროვნად შესრულების (მათ შორის ვადაგადაცილებით შესრულების შემთხვევაშიც) შემთხვევაში, „მხარეს“ ეკისრება „პირგასამტეხლო“ შეუსრულებელი ვალდებულების 0.2 %-ის ოდენობით, ყოველ ვადაგადაცილებულ დღეზე გაანგარიშებით.

10.2. „პირგასამტეხლოს“ გადახდა უნდა განხორციელდეს „მხარის“ მიერ მეორე „მხარისადმი“ გაგზავნილ შესაბამის შეტყობინებაში მითითებული ვადიდან არაუგვიანეს 15 (თხუთმეტი) დღის განმავლობაში.

10.3. იმ შემთხვევაში, თუ მიმწოდებელზე დაკისრებული პირგასამტეხლოს ჯამური თანხა გადააჭრბებს ხელშეკრულების ღირებულების 10%-ს, შემსყიდველი უფლებამოსილია დააყენოს საკითხი ხელშეკრულების შეწყვეტის თაობაზე. ასეთ შემთხვევაში, შემსყიდველი უფლებამოსილია მოსთხოვის მიმწოდებელს ვადაგადაცილებულ დღეებზე დარიცხული პირგასამტეხლოს გადახდა;

10.4. მიმწოდებლის მიერ კანონმდებლობით და კონსოლიდირებული ტენდერის შედეგად ნაკისრი ვალდებულებების შეუსრულებლობის ან/და არაჯეროვანი შესრულების შემთხვევაში, რომელი გარემოებების გათვალისწინებითაც შემსყიდველი ორგანიზაცია მიზანშეწონილად მიიჩნევს ხელშეკრულების შეწყვეტას, მიმართავს სატენდერო კომისიას ხელშეკრულების შეწყვეტის თაობაზე საკითხის გადაწყვეტის მიზნით. აღნიშნული შემთხვევაში სატენდერო კომისია, უფლებამოსილია იმსჯელოს ტენდერის მთლიანად ან მისი ნაწილობრივი შეწყვეტის თაობაზე, გადაწყვეტილების მიღების დროს სატენდერო კომისია ხელმძღვანელობს პროპორციულობის, მიზანშეწონილობისა და თანაზომიერების პრინციპებით.

10.5. სატენდერო კომისიის მიერ ხელშეკრულების შეწყვეტის შესახებ მითითების შემთხვევაში, შემსყიდველი ორგანიზაცია წყვეტს ხელშეკრულებას, რის შედეგადაც მიმწოდებელს დაეკისრება შემსყიდველი ორგანიზაციის სასარგებლოდ საჯარიმო თანხის გადახდა:

ა) ხელშეკრულებ(ებ)ზე, რომელიც ითვალისწინებს ხელშეკრულების უზრუნველყოფის საბანკო გარანტიას - მას ჩამოერთმევა აღნიშნული საბანკო გარანტია;

ბ) ხელშეკრულებ(ებ)ზე, რომელიც არ ითვალისწინებს ხელშეკრულების უზრუნველუოფის გარანტიას - ხელშეკრულების ღირებულების 10%-ის ოდენობით;

10.6. პირგასამტეხლოს გადახდა არ ათავისუფლებს მხარეს ძირითადი ვალდებულებების შესრულებისაგან.

# 11. ხელშეკრულებაში ცვლილების შეტანა

11.1. ხელშეკრულებაში ნებისმიერი ცვლილების, დამატების შეტანა შესაძლებელია მხოლოდ წერილობითი ფორმით, მხარეთა შეთანხმების საფუძველზე.

11.2. ხელშეკრულება შეიძლება შეწყდეს მხარეთა ურთიერთშეთანხმების საფუძველზე.

11.3. თუ რაიმე წინასწარ გაუთვალისწინებელი მიზეზების გამო წარმოიშობა ხელშეკრულების პირობების შეცვლის აუცილებლობა, ცვლილებების შეტანის ინიციატორი ვალდებულია დაუყოვნებლივ წერილობით შეატყობინოს მეორე მხარეს შესაბამისი ინფორმაცია.

11.4. შეტყობინების მიმღებმა მხარემ, რაც შეიძლება მოკლე დროში უნდა აცნობოს მეორე მხარეს მის მიერ მიღებული გადაწყვეტილება აღნიშნულ გარემოებებთან დაკავშირებით.

# 12. დავები და მათი გადაწყვეტის წესი

12.1. მხარეთა შორის წინამდებარე ხელშეკრულებასთან დაკავშირებული ყველა დავა და უთანხმოება გადაწყდება მოლაპარაკების გზით.

12.2. შეთანხმების მიუღწევლობის შემთხვევაში, დავის გადასაწყვეტად მხარეები უფლებამოსილნი არიან მიმართონ სასამართლოს საქართველოს მოქმედი კანონმდებლობის შესაბამისად.

# 13. ხელშეკრულების მოქმედების ვადა

ხელშეკრულება ძალაში შედის მისი ხელმოწერის დღიდან და მოქმედებს 2025 წლის 30 აპრილის ჩათვლით.

# 14. ფორს-მაჟორი

14.1. მხარეები არ არიან პასუხისმგებელნი თავიანთი ვალდებულების სრულ ან ნაწილობრივ შეუსრულებლობაზე, თუ ეს შეუსრულებლობა გამოწვეულია დაუძლეველი ძალით და აღნიშნული უშუალო ზემოქმედებას ახდენს წინამდებარე ხელშეკრულების შესრულებაზე. ხელშეკრულების შესრულების ვადა გადაიწევს შესაბამისი დროით, გარემოებათა დასრულების შემდეგ.

14.2. ფორს-მაჟორული გარემოებების დადგომის შემთხვევაში წინამდებარე ხელშეკრულების მხარემ, რომლისთვისაც შეუძლებელი ხდება ნაკისრი ვალდებულებების შესრულება, პირველი შესაძლებლობისთანავე უნდა გაუგზავნოს მეორე მხარეს წერილობითი შეტყობინება ასეთი გარემოებების და მათი გამომწვევი მიზეზების შესახებ. თუ შეტყობინების გამგზავნი მხარე არ მიიღებს მეორე მხარისაგან პასუხს, იგი თავისი შეხედულებისამებრ, მიზანშეწონილობისა და შესაძლებლობის მიხედვით აგრძელებს ხელშეკრულებით ნაკისრი ვალდებულებების შესრულებას და ცდილობს გამონახოს ვალდებულების შესრულების ისეთი ალტერნატიული ხერხები, რომელიც დამოუკიდებელი იქნება ფორს-მაჟორული გარემოებებისაგან.

14.3. თუ სახელშეკრულებო ვალდებულებების მთლიანი ან ნაწილობრივი შეუსრულებლობის შემთხვევაში მხარეები ფორსმაჟორული მდგომარეობის გამო შეწყვეტენ წინამდებარე ხელშეკრულებას, მათ არ აქვთ კომპენსაციის მოთხოვნის უფლება.

14.4. ფორს-მაჟორული გარემოებების არსებობა დადასტურებულ უნდა იქნას საამისოდ უფლებამოსილი სახელმწიფო ორგანოს მიერ.

# 15. ურთიერთობა ხელშეკრულების დამდებ მხარეებს შორის

15.1. ნებისმიერი ოფიციალური ურთიერთობა ხელშეკრულების დამდებ მხარეებს შორის უნდა განხორციელდეს წერილობით. წერილობითი შეტყობინება, რომელსაც ერთი მხარე ხელშეკრულების შესაბამისად უგზავნის მეორე მხარეს, იგზავნება საფოსტო გზავნილის სახით. ოპერატიული კავშირის დამყარების მიზნით დასაშვებია შეტყობინების მეორე მხარისათვის მიწოდება ტელეფონის, ელექტრონული ფოსტის ან ფაქსის გაგზავნის გზით იმ პირობით, რომ მოთხოვნის შემთხვევაში შეტყობინების ორიგინალი შემდგომში წარედგინება მეორე მხარეს უშუალოდ ან ხელშეკრულებაში მითითებულ მისამართზე საფოსტო გზავნილის მეშვეობით.

15.2. ხელშეკრულებაში მონაწილე ორივე მხარე ვალდებულია, ხელშეკრულების მოქმედების პერიოდში საკონტაქტო პირ(ებ)ის ან სხვა ინფორმაციის ცვლილება წერილობითი სახით აცნობოს მეორე მხარეს.

15.3. შეტყობინება ჩაბარებულად ითვლება ადრესატის მიერ მისი მიღების დღეს.

# 16. კონფიდენციალურობა

16.1. მხარეები ვალდებულნი არიან გაუფრთხილდნენ ერთმანეთის საკუთრებას, არ გახადონ მესამე პირთათვის ცნობილი ის ინფორმაცია, რომელიც ითვლება კონფიდენციალურად.

16.2. ვალდებულება კონფიდენციალურობის შესახებ ძალაში რჩება ხელშეკრულების დამთავრების შემდეგ.

**17. სხვა პირობები**

17.1. ხელშეკრულება შედგენილია ორი თანაბარი იურიდიული ძალის მქონე ეგზემპლარად, ქართულ ენაზე, აქედან ერთი ეგზემპლარი გადაეცემა მიმწოდებელს (მზღვეველს) და ერთი რჩება შემსყიდველთან (დამზღვევს).

17.2. ხელშეკრულების ყველა დანართი და სადაზღვევო პოლისი წარმოადგენს მის განუყოფელ ნაწილს.

17.3. წინამდებარე ხელშეკრულების პირობების ნებისმიერი ცვლილება ან დამატება ძალაშია მხოლოდ მას შემდეგ, რაც იგი წერილობითი ფორმითაა შედგენილი და ხელმოწერილია მხარეთა მიერ.

17.4. ხელშეკრულებაში გამოყენებული ტერმინები განიმარტება ხელშეკრულების შინაარსიდან და კონკრეტული კონტექსტიდან გამომდინარე, საქართველოს კანონმდებლობის შესაბამისად.

17.5. „ხელშეკრულების“ მუხლ(ებ)ი, პუნქტ(ებ)ი და ქვეპუნქტები დანომრილია და დასათაურებულია მხოლოდ მოხერხებულობისათვის და ამ ფაქტს „ხელშეკრულების“ ინტერპრეტაციისათვის მნიშვნელობა არ ენიჭება. მუხლ(ებ)ის, პუნქტ(ებ)ის ან/და ქვეპუნქტ(ებ)ის დასათაურებაში ან დანომვრაში ცდომილების/სხვაობის არსებობის შემთხვევაში, გამოიყენება ამავა მუხლ(ებ)ის, პუნქტ(ებ)ის ან/და ქვეპუნქტ(ებ)ის შესაბამისი შინაარსის მქონე მუხლები (პუნქტ(ებ)ი ან/და ქვეპუნქტ(ებ)ი.

17.6 „ხელშეკრულების“ ტექსტში მექანიკური ან/და ტექნიკური შეცდომის ან/და ხარვეზის არსებობის შემთხვევაში „მხარეთა“ მიერ, აღნიშნული შეცდომა ან/და ხარვეზი განხილული და განმარტებული უნდა იყოს „ხელშეკრულების“ შესაბამისი წინადადების (წინადადებების) ან/და შინაარსიდან გამომდინარე. იმ შემთხვევაში, თუ აღნიშნული შეცდომა ხარვეზი არ შეესაბამება „ხელშეკრულების“ სათანადო წინადადებას/წინადადებებს ან შინაარს, მას (ხარვეზი/შეცდომა) „ხელშეკრულების“ შინაარსთან განმარტებაში დაკავშირებით არ ექნება (არ მიენიჭება) რაიმე მნიშვნელობა.

|  |  |
| --- | --- |
| **შემსყიდველი:** | **მიმწოდებელი:** |

დანართი N1 – „სადაზღვევო მომსახურების პირობები“

დანართი N2 - დასაზღვევი სატრანსპორტო საშუალებები

დანართი N3 - ფასების ცხრილი